ครม. มีมติยกเลิกวันหยุดพิเศษ 27 กรกฎาคมปีนี้ เนื่องจากสถานการณ์ไม่เหมาะสมกับการเดินทางข้ามจังหวัด
นางสาวรัชดา ธนาดิเรก รองโฆษกประจำสำนักนายกรัฐมนตรี แถลงผลการประชุมคณะรัฐมนตรีว่า ที่ประชุมมีมติยกเลิกวันหยุดพิเศษ ในวันที่ 27 กรกฎาคมปีนี้ เนื่องจากพิจารณาสถานการณ์ในปีนี้ ที่ยังต้องมีมาตรการที่เข้มงวดด้านสาธารณสุข ซึ่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ได้ขอความร่วมมือให้ประชาชนหลีกเลี่ยงการเดินทางข้ามจังหวัด ดังนั้นเมื่อพิจารณาแล้ว ที่ประชุมจึงมีมติยกเลิกประกาศที่เคยให้วันที่ 27 กรกฎาคม เป็นวันหยุด ส่วนประชาชนที่วางแผนการเดินทางท่องเที่ยวไปแล้ว คณะรัฐมนตรี ได้กำชับให้ส่วนราชการและองค์กรที่เกี่ยวข้อง อำนวยความสะดวกกับประชาชน เรื่องการยกเลิกตั๋วเดินทาง หรือการจองที่พัก เพื่ออำนวยความสะดวกให้กับประชาชนในเรื่องดังกล่าว